”Consiliul Concurenţei a autorizat tranzacţia prin care Abatorul Periş S.A. intenţionează să preia companiile Almado Total Distribution SRL, Cathedral Distribution SRL şi Policalita SRL de către Abatorul Periş”, anunţă autoritatea de concurenţă.
Abatorul Periş produce şi comercializează cu ridicata produse de carne proaspătă şi comercializează cu amănuntul produse din carne proaspătă şi procesată.
Almado comercializează cu amănuntul produse de carne proaspătă şi procesată, iar Cathedral şi Policalita comercializează cu ridicata produse de carne proaspătă şi procesată. Companiile aparţin lui Alin-Georgian Zamfira.
În urma analizei, Consiliul Concurenţei a constatat că operaţiunea notificată nu ridică obstacole semnificative în calea concurenţei efective pe piaţa românească sau pe o parte a acesteia şi că nu există îndoieli serioase privind compatibilitatea sa cu un mediu concurenţial normal.
Decizia va fi publicată pe site-ul autorităţii naţionale de concurenţă, după eliminarea informaţiilor cu caracter confidenţial.